Diari Oficial de la Generalitat Valenciana


Sumari del DOGV 9738, del 04-12-2023 (2023/11957)

RESOLUCIÓ de 2 d'octubre de 2023, del director general d'Urbanisme, Paisatge i Avaluació Ambiental, per la qual es formula informe d'impacte ambiental del Projecte de reforma de la línia aèria trifàsica a 20 kV L-Sant Blas STR Segorbe entre AP 585497-101807 i AP 765720-661790, en el terme municipal de Jérica. Expedient: (2785894) 143/2022/AIA.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9738

Data del DOGV
:   04-12-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/11912


Data del document
:   02-10-2023

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ de 2 d'octubre de 2023, del director general d'Urbanisme, Paisatge i Avaluació Ambiental, per la qual es formula informe d'impacte ambiental del Projecte de reforma de la línia aèria trifàsica a 20 kV L-Sant Blas STR Segorbe entre AP 714268-929435 i AP 627035-616019, en el terme municipal de Jérica. Expedient: (2785894) 143/2022/AIA. [2023/11022]  
  
«Informe d'impacte ambiental  
Expedient: (2785894) 143/2022/AIA.  
Títol: Reforma de la línia aèria trifàsica a 20 kV L-Sant Blas STR Segorbe entre AP 340753-059178 i AP 337584-867066 en el terme municipal de Jérica (Castelló).   
Promotor: I-DE Redes Eléctricas Inteligentes, SAU.  
Òrgan substantiu: Servei Territorial d'Indústria, Energia i Mines de Castelló (ATLINE/2018/64/12).  
Localització: Terme municipal de Jérica (Castelló).  
Antecedents i tramitació administrativa  
El projecte que promou I-DE Redes Eléctricas Inteligentes, SAU, té per objecte la reforma de la línia elèctrica aèria trifàsica a 20 kV L-Sant Blas entre els suports 320652-320662 i 320679-320704, en el terme municipal de Jérica (Castelló).   
La finalitat del projecte és la renovació de dos trams de la línia elèctrica actual, mitjançant la substitució de suports i conductors per a adequar-la a la legislació vigent, mantenint el traçat actual.   
En data 11 de juliol de 2022, el servei territorial de Castelló competent en energia (òrgan substantiu) va sol·licitar l'avaluació d'impacte ambiental simplificada del projecte de reforma de línia aèria trifàsica a 20 kV L- Sant Blas STR Segorbe, propietat d'I-DE Redes Eléctricas Inteligentes, SAU, (ATLINE/2018/64/12), i es va iniciar l'expedient d'avaluació d'impacte ambiental. S'adjunta a l'ofici:  
  
• Sol·licitud del titular per a l'avaluació d'impacte ambiental.   
• Document d'avaluació d'impacte ambiental simplificada.  
• Projecte de la línia elèctrica.  
Com a actuacions prèvies a l'inici de la tramitació simplificada, l'òrgan substantiu, en el si de la tramitació administrativa de la línia elèctrica, d'acord amb el que s'estableix en el Decret 88/2006, ha realitzat consultes als organismes afectats, que han emés els informes següents:  
• Informe d'ADIF, de 17 de juliol de 2018, en el qual es comunica la conformitat amb les obres indicades en el projecte.   
• Informe de la Direcció Territorial de Medi Ambient de Castelló, de data 18 d'agost de 2018, de caràcter favorable condicionat. Té en consideració l'afecció sobre terreny forestal (PATFOR) i l'encreuament de vies pecuàries.   
• Resolució de la Confederació Hidrogràfica del Xúquer, de data 26 de setembre de 2018. Autoritza l'encreuament en aeri del riu Palància, i n'estableix condicions per a l'execució.   
• Informe de la Unitat de Carreteres de Castelló, del Ministeri de Transport, Mobilitat i Agenda Urbana, de data 23 de març de 2022, en sentit favorable, amb caràcter vinculant, condicionat al compliment de la memòria presentada i dels condicionants imposats, i indica la necessitat de sol·licitar l'autorització prèvia per a l'execució dels treballs.   
  
L'òrgan substantiu va realitzar el tràmit d'informació pública de l'expedient mitjançant un anunci en el BOP de Castelló núm. 137, de data 15 de novembre de 2018. Durant el període d'informació pública no es van presentar al·legacions de caràcter ambiental al projecte.   
En data 20 d'octubre de 2022, després de revisada la documentació remesa, este òrgan ambiental va consultar les administracions públiques afectades: Ajuntament de Jérica, Subdirecció General de Medi Natural i Avaluació Ambiental i Direcció General de Política Territorial i Paisatge.  
En data 24 d'octubre de 2022, l'Ajuntament de Jérica va remetre un informe tècnic subscrit pel tècnic municipal en què es considera que el projecte no causarà impactes ambientals significatius.  
En data 19 de setembre de 2023, es va rebre informe de la Direcció Territorial de Medi Ambient, en concret la resolució de valoració preliminar de repercussions sobre la Xarxa Natura 2000 (ref. 10/SVVS/2022/1332/E), el qual considera que el projecte no tindrà efectes apreciables sobre la Xarxa Natura 2000, sempre que es complisca el condicionat establit en esta, i que no s'ha de sotmetre a avaluació detallada dels seus efectes sobre la Xarxa Natura 2000.  
A la data de l'emissió de l'informe d'avaluació ambiental, no s'ha rebut l'informe del Servei d'Infraestructura Verda i Paisatge, ni el del Servei de Gestió Territorial. No obstant això, vist l'àmbit en el qual es desenvolupa el projecte i les característiques d'este, este òrgan disposa d'elements de judici suficients per a continuar el procediment d'avaluació d'impacte ambiental simplificada.  
Consideracions ambientals  
Per a l'emissió del present informe d'impacte ambiental, de conformitat amb l'article 47 de la Llei 21/2013, s'han tingut en compte els criteris de l'annex III d'esta.  
Característiques del projecte.  
El projecte té per objecte la renovació de la línia aèria a 20 kV denominada L- Sant Blas de la STR Segorbe, en els trams compresos entre els suports 320652 i 320662 (tram 1) i els suports 320679 i 320704 (tram 2), sense modificació del traçat.  
El nombre de suports que constitueixen els trams 1 i 2 de la línia són 11 i 18, respectivament. Dels 29 suports, es conservaran 3 en el tram 1 i la resta es desmantellaran (26). Les característiques dels nous suports permeten obertures de major longitud; es redueix el nombre total de suports i se n'instal·len 6 en cada tram (12 en total). La longitud total de la línia que s'ha de substituir és de 1.583 m, i la longitud del tram 1 és de 721 m i la del tram 2 és de 862 m. El nou conductor és del tipus 505-YM 0/17-ST1A de 116,7 mm2, amb major capacitat de transport que el que se substitueix.  
Els nous suports projectats són de gelosia tipus C, amb creuera recta i fonamentació monobloc. Es projecten sota la traça actual, en posicions molt pròximes als existents, i pròxims a camins i bogues de parcel·les.  
  
L'execució implica treballs d'escassa envergadura. L'afecció per ocupació de terrenys és xicoteta. Es manté la servitud de pas respecte a l'actual, i no limita l'aprofitament agrícola dels terrenys.   
  
El disseny de la línia té en compte les prescripcions de protecció d'avifauna establides en el Reial decret 1432/2008, de 29 d'agost.   
Ubicació del projecte.  
En els projectes de línies elèctriques, la principal alternativa de disseny és la selecció de traçat. D'acord amb l'estudi d'impacte ambiental, s'han valorat tres alternatives, inclosa l'alternativa 0. Les altres dues alternatives estudien el traçat aeri i el traçat subterrani. L'alternativa 0 ha sigut descartada a causa de l'avançat estat de deterioració dels suports de la línia. Així mateix, s'ha desestimat el traçat subterrani, pel major impacte ambiental derivat de l'execució en un àmbit no urbanitzat. Es tria com a alternativa la renovació de la línia aèria existent (alternativa 2), per ser la que presenta menors afeccions ambientals, ja que aprofita el carrer de seguretat (servitud de vol) ja executat, i és la de menor longitud.   
Al llarg del traçat, la línia discorre al nord (tram 2) i al sud (tram 1) del nucli urbà de Jérica, principalment per sòl no urbanitzable comú i sòl no urbanitzable protegit. En els trams 1 i 2, s'alternen parcel·les agrícoles amb terrenys forestals.   
En el tram comprés entre el suport 320656 i el 320658, creua en aeri el riu Palància. Els suports 320656 i 320652 se situen dins dels 50 m de distància al llit fluvial restant.   
L'obertura compresa entre els suports 320698 i 320691 (tram 2) creua en aeri sobre el ramal de connexió que discorre entre l'enllaç de la A-23 i la rotonda de l'N-234 (antiga CV-195).   
Característiques del potencial impacte.  
El traçat de la línia, en el tram 1, discorre per l'àmbit de Xarxa Natura 2000, concretament pel LIC/ ZEC curs mitjà del riu Palància. S'ha obtingut pronunciament de l'òrgan gestor de Xarxa Natura 2000 que, mitjançant la Resolució del director territorial de Castelló de Medi Natural i Avaluació Ambiental de 5 de juny de 2023, emet una valoració preliminar de repercussions sobre la Xarxa Natura 2000, i conclou que no és previsible l'afecció a esta, sempre que es complisquen els condicionants proposats i s'execute correctament el projecte.   
El projecte se situa fora de l'àmbit d'espais naturals protegits i les seues àrees de protecció, i no afecta reserves de fauna ni microreserves de flora ni plans de recuperació.   
Una vegada consultada la cartografia de la Generalitat Valenciana (escala 1:50439) s'observa que, en l'àmbit del projecte són presents els hàbitats d'interés comunitari: 6420 (prats humits mediterranis d'herbes altes de Molinion-Holoschoenion), 6430 (megafòrbies èutrofes hidròfiles de les orles de planura i dels pisos montà a alpí) i 92D0 (galeries i matolls riberencs termomediterranis), recollits en l'annex I de la Directiva 92/43/CEE.  
La línia travessarà el riu Palància. Els terrenys coincidents amb el llit del riu són sòls catalogats com a sòl forestal comú, d'acord amb la cartografia del Pla d'acció territorial forestal de la CV (PATFOR). L'encreuament aeri de la línia amb el llit es produeix en el tram 1, en l'obertura compresa entre els suports 320652 i 320658, i estos suports estan situats en els 50 m del llit fluvial restant. En el tram 2, els suports 320697, 320702 i 320704 se situen sobre sòl forestal comú.   
  
El projecte no afecta cap forest gestionada per la conselleria competent en medi ambient.   
En l'execució de noves línies aèries, les afeccions més rellevants sobre la coberta vegetal de l'entorn es donen en la fase de construcció. En la reforma de la línia L-Sant Blas es mantindrà el traçat, aprofitant la servitud de vol ja existent, per la qual cosa no es preveu que augmente la vegetació forestal afectada. No obstant això, en la fase de funcionament de la línia, amb la finalitat de reduir el risc d'incendi, s'hauran de realitzar els tractaments sistemàtics i periòdics sobre la vegetació situada al carrer de seguretat, d'acord amb el que s'estableix en el Decret 150/2010, de 24 de setembre, del Consell.  
En la fase de replanteig de les obres i abans de l'inici d'estes, es jalonaran les zones d'actuació per a evitar els moviments de maquinària o personal fora d'estes zones. S'haurà de complir el que es disposa en el Plec general de normes de seguretat en prevenció d'incendis forestals que s'han d'observar en l'execució d'obres i treballs que es realitzen en terreny forestal o en els seus voltants, annex IX del Decret 91/2023, de 22 de juny, del Consell, pel qual s'aprova el Reglament de la Llei 3/1993, de 9 de desembre, forestal de la Comunitat Valenciana. Una vegada finalitzades les obres, es netejarà la zona i se'n farà reposició de les afeccions generades.  
La línia projectada afecta l'àrea de protecció de l'avifauna per línies elèctriques, inclosa en la Resolució de 6 de juliol de 2021, de la consellera d'Agricultura, Desenvolupament Rural, Emergència Climàtica i Transició Ecològica, per la qual s'amplien les zones de protecció de l'avifauna contra la col·lisió i electrocució. En conseqüència, l'informe emés per l'òrgan competent en medi natural indica que la línia proposada haurà d'ajustar-se als criteris establits en el Reial decret 1432/2008, pel qual s'estableixen mesures per a la protecció de l'avifauna contra la col·lisió i l'electrocució en línies elèctriques d'alta tensió.   
  
L'informe de la Direcció Territorial de Medi Ambient de Castelló assenyala que després de consultades les quadrícules (UTM) de 1x1 km del Banc de dades de biodiversitat de la Generalitat Valenciana, s'observa que la zona en la qual es projecta la reforma de la línia mostra la presència de dues espècies prioritàries, falcó pelegrí (Conveni de Berna-annex II; Conveni de Bonn-annex II; Directiva d'Aus-annex I; Llista d'espècies silvestres en règim de protecció especial-LESRPE) i Achondrostoma arcasii (Categoria UICN vulnerable; Directiva d'Hàbitats-annex II; Llista d'espècies silvestres en règim de protecció especial-LESRPE). Així mateix, indica que no considera probable que el projecte tinga incidència apreciable sobre estes espècies, si es duu a terme l'execució correcta del projecte i es compleixen els condicionants imposats en l'informe.   
D'acord amb el PATRICOVA, la línia travessarà una zona afectada per perillositat d'inundació de nivell 6; els suports 320652, 320654 i 320658 estan situats en esta zona. La situació dels suports en relació a esta afecció, la proximitat als que seran substituïts, l'esveltesa d'estos i l'absència d'elements sensibles, no fa previsible una incidència rellevant sobre el risc associat.   
En relació amb la presència de vies pecuàries al llarg del traçat, l'actuació afecta la via pecuària carrerassa del Camino de Sant Antón. L'òrgan competent en vies pecuàries emet informe favorable condicionat a la no-afecció de l'ample legal de la via pecuària (8 m).  
Respecte a l'afecció al patrimoni cultural, una vegada consultat l'inventari de la Direcció General de Patrimoni Cultural, s'observa que en les proximitats del traçat de la línia (a menys de 200 m) es troba el jaciment arqueològic Magallán, consistent en restes de ceràmiques de tipus islàmic i medieval cristià. Es tracta d'un àmbit ja afectat, i no s'estimen nous impactes. No obstant això, si durant l'execució de les obres es troben restes paleontològiques, arqueològiques o etnogràfiques, el promotor haurà de posar el fet en coneixement de la Conselleria de Cultura de manera immediata, i adoptar les mesures pertinents per protegir-les i conservar-les, de conformitat amb el que s'estableix en els articles 63 i 65 de la Llei 4/1998, d'11 de juny, del patrimoni cultural valencià.  
  
Respecte a l'afecció al paisatge, segons el que s'indica en l'EsIA, l'actuació projectada sobre l'eix de la línia ja existent no suposarà la instal·lació de nous elements sobre el paisatge sinó que per contra, en millorarà la disposició en reduir el nombre de suports, de 29 a 15.  
  
En la fase d'execució, s'estima que la potencial afecció estarà associada a la dispersió de pols, soroll i generació de residus. S'hauran d'adoptar les mesures preventives encaminades a reduir la magnitud de l'afecció (adequat manteniment de la maquinària per a evitar vessaments, evitar apilaments fora dels camins existents, etc.), per la qual cosa no s'estima rellevant. L'estudi indica que el volum de moviment de terres previst és escàs i atés que no es preveu la necessitat d'obertura de vials, l'emissió de partícules de pols i soroll serà limitada i temporal, i es considera compatible. Una vegada finalitzats els treballs es netejarà la zona i se'n farà la reposició de les afeccions generades. Els residus produïts es retiraran i es gestionaran a través de gestors autoritzats.  
  
El funcionament de les línies elèctriques porta associada la generació de camps electromagnètics. El seu valor és major en els voltants de la línia i en particular, sota la projecció d'esta, i decreix amb la distància. No obstant això, les afeccions associades són anàlogues a les actuals.  
En la fase de funcionament, atés que la línia discorre per una zona prioritària d'aus, segons el que s'ha indicat en paràgrafs anteriors s'haurà de dotar de protecció antielectrocucions mitjançant el folrat de connectors en tots els suports de nova construcció i establir mesures anticol·lisió en les catenàries de la línia, en aplicació del RD 1432/2008.  
L'estudi d'impacte ambiental preveu les mesures preventives i correctores que tenen com a finalitat previndre, mitigar o eliminar els impactes negatius que es puguen produir sobre el medi ambient durant les fases de construcció i funcionament.   
S'inclou un programa de vigilància ambiental, a fi d'implementar el seguiment ambiental del projecte durant les fases d'execució i explotació i garantir l'efectivitat de les mesures aplicades. El desenvolupament d'este es plasmarà en informes periòdics.   
Conclusió d'acord amb els criteris de l'annex III de la Llei 21/2013.  
D'acord amb el projecte i en els termes proposats en el present informe d'impacte ambiental, no és previsible la generació d'efectes ambientals significatius, per la qual cosa no és necessària una avaluació d'impacte ambiental ordinària.   
Consideracions jurídiques  
El projecte de línia elèctrica de voltatge superior a 15 kV i longitud superior a 3 km, constitueix un supòsit d'avaluació d'impacte ambiental simplificada, d'acord amb l'article 7.2 de la Llei 21/201 3, de 9 de desembre, en concordança amb l'epígraf b) del grup 4 de l'annex II. No obstant això, no es tracta d'una nova línia elèctrica, sinó de la reforma d'una línia existent i en funcionament.   
D'acord amb l'article 7.2.c de la Llei 21/2013, la modificació de les característiques d'un projecte de l'annex I o de l'annex II, ja autoritzats i executats, requeriran avaluació ambiental simplificada quan puguen tindre efectes adversos significatius sobre el medi ambient.  
  
L'expedient ha seguit el tràmit d'avaluació d'impacte ambiental simplificada, establit en la secció 2a, capítol 2 del títol II de la Llei 21/2013.  
L'article 9.1 del Decret 147/2023, de 5 de setembre, del Consell, d'aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribueix a la Direcció General d'Urbanisme, Paisatge i Avaluació Ambiental, la competència en avaluació ambiental estratègica i impacte ambiental, inclosos els sistemes indicadors i les avaluacions ambientals.   
De conformitat amb la disposició addicional segona del Decret 10/2023, de 19 de juliol, del president de la Generalitat, pel qual es determina el nombre i la denominació de les conselleries i les seues atribucions, les referències incloses en les disposicions de caràcter general o en els actes administratius a les conselleries suprimides s'hauran d'entendre fetes als departaments que es creen en el decret esmentat, en funció de les competències que se'ls assignen.  
Per tot el que s'ha exposat, a proposta del Servei d'Avaluació d'Impacte Ambiental, fent ús de les atribucions que exercisc resolc,  
  
Primer  
Estimar que el projecte de línia elèctrica aèria trifàsica de 20 kV L-Sant Blas STR Segorbe entre els suports 320652-320662 i 320679-320704, promogut per I-DE Redes Eléctricas Inteligentes, SAU, el traçat de la qual discorre pel terme municipal de Jérica (Castelló), sense perjudici de l'obtenció prèvia de les autoritzacions sectorials que siguen aplicables, no tindrà efectes significatius sobre el medi ambient i no requereix una avaluació d'impacte ambiental ordinària, sempre que s'ajuste a les previsions del projecte, del document ambiental i als termes del present informe, en particular:   
1. Els treballs que es realitzen en sòl forestal i els seus voltants, han d'incorporar el Plec general de normes de seguretat en prevenció d'incendis forestals que s'han d'observar en l'execució d'obres, treballs i aprofitaments forestals, que es realitzen en terreny forestal o en els seus voltants, d'acord amb l'annex IX del Decret 91/2023, de 22 de juny, del Consell, pel qual s'aprova el reglament de la Llei 3/1993, de 9 de desembre, forestal de la Comunitat Valenciana.   
2. Per al manteniment de la vegetació situada al carrer de seguretat, s'hauran de realitzar els tractaments sistemàtics i periòdics establits en el Decret 150/2010, de 24 de setembre.  
3. Abans de l'inici de les obres, s'haurà d'observar la zona de treball per a identificar la presència d'espècies vegetals catalogades, i si és el cas, delimitar la zona i respectar una distància mínima de seguretat de 10 m (depenent de l'espècie). S'haurà d'informar l'oficina comarcal de medi ambient corresponent (demarcació de Segorbe: 326210799).  
  
4. L'execució dels treballs es realitzarà fora de l'època majoritària de cria de les espècies catalogades i protegides al voltant de l'actuació, en el període comprés de març a juliol. En el cas de realitzar-les en este període, s'haurà d'efectuar un seguiment de les poblacions de les espècies catalogades i protegides i dels seus processos reproductius.  
  
5. Els suports i els seus fonaments quedaran fora de l'ample legal de la via pecuària carrerassa del Camino de Sant Antón (de 8 metres). No s'apilaran restes de materials sobre esta, i hauran de traslladar-se a abocador autoritzat.  
6. S'hauran d'executar les mesures de protecció i conservació del patrimoni paleontològic, arqueològic o etnogràfic. Si durant l'execució de les obres es produïren troballes, el promotor hauria de posar el fet en coneixement de la Conselleria de Cultura de manera immediata, i adoptar les mesures pertinents per a protegir-les i conservar-les, de conformitat amb el que es disposa en els articles 63 i 65 de la Llei 4/1998, d'11 de juny, del patrimoni cultural valencià.  
  
Segon  
De conformitat amb el que s'estableix en l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de la seua publicació en la seu electrònica de l'òrgan ambiental.  
B. L'informe d'impacte ambiental no serà objecte de cap recurs sense perjudici dels que, si és el cas, siguen procedents en via administrativa o judicial enfront de l'acte d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes establits en l'article 48 de la Llei 21/2013, de 9 de desembre.  
  
València, 2 d'octubre de 2023.- El director general d'Urbanisme, Paisatge i Avaluació Ambiental: Miguel Ángel Ivorra Devesa.»